स्वतंत्रता, समानता और भाईचारे की जो परिकल्पनाएं पूंजीवादी व्यवस्था के साथ उभर कर आती हैं उनमें एक जैसा सार तत्व नहीं होता। उदाहरण के लिए स्वतंत्रता का अर्थ यदि यह लगाएं कि प्रत्येक व्यक्ति की गरिमा की कद्र होनी चाहिए, एक इन्सान के तौर पर उसके स्वतंत्र अस्तित्व को कोई ठेस नहीं पहुंचनी चाहिए, तो उस दृष्टि से देखने पर इस आदर्श में हमें काफी ठोस सार-तत्व दिखाई देगा। इसी प्रकार सब व्यक्ति अपनी इन्सानी हैसियत के कारण बराबर हैं और सामाजिक भाईचारे में उनकी एक जैसी सांझेदारी है। इस दृष्टि से बराबरी और भाईचारे के आदर्शों में भी काफी सकारात्मकता नजर आएगी।